
РЕПУБЛИКА БЪЛГАРИЯ
	Министерство на околната среда и водите			Регионална инспекция по околната среда и водите - Пловдив

    

УТВЪРЖДАВАМ:



ДОКЛАД 
за извършена комплексна проверка 


На основание: План за контролната дейност за 2026г. на РИОСВ – Пловдив, утвърден от Министъра на околната среда и водите и Заповеди № РД-174/27.05.2026г. и № РД-210/17.06.2026г. на Директора на РИОСВ - Пловдив

Дата на извършване на проверката: 18.06.2026г.
Обект - „Предприятие за производство на части и принадлежности за автомобили“, в 
местонахождение: в УПИ 21.276 – смесено многофункционално застрояване, землище на с. Радиново, общ. Марица, 
собственост (стопанисван) от „ЗИЕС ЮРЪП“ ЕООД със седалище и адрес на управление област Пловдив, община Марица, с. Радиново, местност „Крива нива“, кв. 21, № 71.

I. Цел на проверката:

Основна цел на проверката е установяване нивото и степента на съответствие на дейността в обекта с изискванията на екологичното законодателство – Закон за управление на отпадъците, Закон за водите, Закон за чистотата на атмосферния въздух, Закон за защита от вредното въздействие на химическите вещества и смеси, Закон за защита от шума в околната среда и Закон за отговорността за предотвратяване и отстраняване на екологични щети.

II. Проверени инсталации:
На територията на обекта са  проверени:
- Производствена сграда № 1 – включваща складови помещения за суровини, производствена зона включваща 2 бр. екструдери за изтегляна на профили, индукционна пещ за закаляване на детайли, механична обработка - 6 бр. CNC машини, режещи машини, зона за контрол на качество, опаковане и склад готови изделия. В момента на проверката се изгражда и линия за пасивация, която не е в работен режим и не е въведена в редовна експлоатация.




III. Констатации от проверката по компоненти и фактори на околната среда: 
В обект „Предприятие за производство на части и принадлежности за автомобили“, с местонахождение в УПИ 21.276 – смесено многофункционално застрояване, землище на с. Радиново, общ. Марица,  се извършва комплексна проверка.

1. По фактор „Отпадъци“ 

За генерираните от производствената дейност отпадъци, дружеството е извършило класификация и  притежава утвърдени от Директора на РИОСВ-Пловдив работни листове за класификация на отпадъци съгласно изискванията на Наредба № 2/2014г. Отчетността за дейности с отпадъци се води съгласно изискванията на Наредба № 1/2014г. в НИСО. Годишният отчет за дейности с отпадъци за 2025 г. по съответното приложение е подаден чрез НИСО в законоустановения срок. 
Осигурени са места и съдове, обозначени с табели за съответния код отпадък, за временно съхранение на отпадъците до предаването им на лица притежаващи документ по чл. 35 от ЗУО за последващо третиране. За предаване на образуваните производствени отпадъци се представиха сключени договори с лица притежаващи документ по чл. 35 от ЗУО.

2.  По компонент „Води“

За заустване на дъждовни води от откритите площи след пречистване в каломаслоуловител, дружеството притежава Разрешително  за заустване с № 33730031 от 03.04.2025г., издадено от Директора на БД ИБР- Пловдив, съгл. чл. 46, ал. 1, т. 3а от Закона за водите, със срок на действие до приемане на обекта в редовна експлоатация . Към момента не е подадено заявление за получаване на Разрешително съгласно чл. 46, ал. 3, т. 3б от Закона за водите. При проверка на място се установи, че производствени отпадъчни води не се формират. За битово – фекалните води е предвидено да се събират във  водоплътна изгребна яма, която периодично да се почиства от лица притежаващи документ по чл. 35 от ЗУО.

3. Химични вещества и смеси и управление на риска

За извършване на основната си дейност дружеството използва химични вещества и смеси, включително и опасни – етанол, кислород, амоняк, азотна киселина и др., за които се представиха: Картотека (Инвентаризационен списък) на ОХВС; заповед от №14/07.04.2026 г. по чл.4, т.7 от Наредбата за реда и начина на съхранение на опасни химични вещества и смеси; протокол от 07.04.2026 год. за извършено обучение на работниците, възможни аварийни ситуации и др.; информационни листове за безопасност, които периодично се актуализират съгласно изискванията на Регламент 1907/2006 REACH; оценка за безопасността на съхранение на ОХВС съгласно чл.4, т.4 от същата Наредбата; инструкции за работа и съхранение с опасни химични вещества. ОХВС се съхраняват в обособено самостоятелно помещение с ограничен достъп, същите се доставят от български фирми, с изключение на L-HM 68 хидравлично масло, което се използва в  машините и екструдера. Дружеството се явява „потребител надолу по веригата“ по смисъл на Регламент REACH.

4. Фактор „Шум в околната среда“

Проведени са контролни измервания съгласно утвърден график за 2026г, за което е изготвен и приложен Констативен протокол № 0001481 / 18.06.2026г.


5. Компонент „Атмосферен въздух“

До момента на обекта е въведена в експлоатация първа част – линия за екструдиране на алуминиеви профили, 2 бр. екструдери за изтегляна на профили, индукционна пещ за закаляване на детайли, механична обработка - 6 бр. CNC машини, режещи машини. Използвания метод е горещо пресоване и изтегляне, като инсталациите са оборудвани с пречиствателни съоръжения (филтри), които улавят и пречистват отделените при това емисии и не се изпускат директно организирано в атмосферния въздух, на обекта не е наличен организиран източник. Производственото хале не се отоплява и/или охлажда.

6. „Екологична отговорност“

Част от дейността извършвана на обекта, заустване на дъждовни води с издадено Разрешително за заустване, попада в т. 3 от Приложение № 1 към чл. 3, ал. 1 от Закон за отговорността за предотвратяване и отстраняване на екологични щети (ЗОПОЕЩ). Не е представена собствена оценка за предотвратяване и отстраняване на екологични щети изготвена съгласно Наредба № 1 от 29.10.2008 г. за вида на превантивните и оздравителните мерки в предвидените случаи от Закона за отговорността за предотвратяване и отстраняване на екологични щети и за минималния размер на разходите за тяхното изпълнение.


IV. Предписания, срокове за изпълнение, отговорници: 

     При извършената проверка са дадени три предписания:
1) Да се представи в РИОСВ-Пловдив справка за внесените количества хидравлично масло от НР Китай за периода 01.01.2025г. до 31.12.2025г. и 01.01.2026г. до 31.05.2026г.;
2) Да се подаде в БД ИБР- Пловдив заявление за получаване на Разрешително за заустване на действащ обект, съгласно чл. 46, ал. 3, т. 3б от Закона за водите и да се уведоми РИОСВ-Пловдив;
3) Да се представи собствена оценка за вида на превантивните и оздравителните мерки в предвидените случаи от Закона за отговорността за предотвратяване и отстраняване на екологични щети. 
 
 
V. Съответствие, последващ контрол: 
Дадените предписания са изпълнени в срок. 
Дейността на обекта съответства с изискванията на екологичното законодателство по проверените компоненти и фактори на околната среда. 

ИВАЙЛО ЙОТКОВ

Директор на РИОСВ - Пловдив

